CELEX: 32019D0762
Language: hu
Date: 2019-05-13 00:00:00
Title: A Tanács (KKBP) 2019/762 határozata (2019. május 13.) az Európai Unió mali KBVP-missziójáról (EUCAP Száhel Mali) szóló 2014/219/KKBP határozat módosításáról

14.5.2019   
               
               
                  HU
               
               
                  Az Európai Unió Hivatalos Lapja
               
               
                  L 125/18
               
            
         A TANÁCS (KKBP) 2019/762 HATÁROZATA
         (2019. május 13.)
         az Európai Unió mali KBVP-missziójáról (EUCAP Száhel Mali) szóló 2014/219/KKBP határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 42. cikke (4) bekezdésére és 43. cikke (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2014. április 15-én elfogadta az Európai Unió mali KBVP-missziójáról (EUCAP Száhel Mali) szóló 2014/219/KKBP határozatot (1).
                  
               
                     (2)
                  
                  
                     A Tanács 2019. február 21-én elfogadta a (KKBP) 2019/312 határozatot (2), amely 2021. január 14-ig meghosszabbította a EUCAP Száhel Mali megbízatását és pénzügyi referenciaösszeget határozott meg a számára.
                  
               
                     (3)
                  
                  
                     A Száhel-övezetről/Maliról szóló 2018. június 25-i következtetéseiben a Tanács hangsúlyozta a KBVP Száhel-övezeten belüli regionalizációjának fontosságát, szükség szerint a határokon átnyúló együttműködés polgári és katonai támogatása, a regionális együttműködési struktúrák – különös tekintettel a Száhel-övezet G5-országainak struktúráira – és a G5-országoknak a régióbeli biztonsági kihívások kezelésére való képessége és szerepvállalása megerősítésének céljával.
                  
               
                     (4)
                  
                  
                     A Mauritániai Iszlám Köztársaság külügyminisztere 2019. február 15-én üdvözölte az EUCAP Száhel Malinak a Száhel-övezet G5-országai és Mauritánia nemzeti képességei támogatása céljából előirányzott telepítését.
                  
               
                     (5)
                  
                  
                     A Tanács 2019. február 18-án jóváhagyta a Száhel-övezeti KBVP-fellépés regionalizációjának közös polgári-katonai műveleti koncepcióját.
                  
               
                     (6)
                  
                  
                     A 2014/219/KKBP határozatot ezért ennek megfelelően módosítani kell.
                  
               
                     (7)
                  
                  
                     Az EUCAP Száhel Mali végrehajtására olyan helyzetben kerül majd sor, amely rosszabbodhat és akadályozhatja az Unió külső tevékenysége tekintetében az Európai Unióról szóló szerződés 21. cikkében meghatározott célkitűzések elérését,
                  
               ELFOGADTA EZT A HATÁROZATOT:
         
            1. cikk
            A 2014/219/KKBP határozat a következőképpen módosul:
            
                        1.
                     
                     
                        A 2. cikk (3) és (4) bekezdésének helyébe a következő szöveg lép:
                        
                           „(3)   Az EUCAP Száhel Mali – mali alapmegbízatása sérelme nélkül – elősegíti a Száhel-övezeti KBVP-fellépés regionalizációját azzal, hogy hozzájárul a Száhel-övezet G5-országainak belső biztonsági erői közötti interoperabilitás és koordináció javításához, valamint azzal, hogy támogatja a határokon átnyúló együttműködést, a regionális együttműködési struktúrákat és segíti a Száhel-övezet G5-országai nemzeti képességeinek a javítását. Az EUCAP Száhel Mali az említett tevékenységeket a Száhel-övezet G5-országaiban végezheti. E célból az EUCAP Száhel Mali képzést, tanácsot és más konkrét támogatást nyújt a Száhel-övezet G5-országai számára eszközei és képességei keretein belül, az érintett ország kérésére és a biztonsági helyzet figyelembevételével.
                        
                        
                           (4)   Célja megvalósítása érdekében az EUCAP Száhel Mali a Tanács által 2014. március 17-én jóváhagyott válságkezelési koncepcióban meghatározott, valamint a Tanács által jóváhagyott műveleti tervezési dokumentumokban – többek között a Száhel-övezeti KBVP-fellépés regionalizációjának közös polgári-katonai műveleti koncepciójában – meghatározott stratégiai operatív iránymutatásoknak megfelelően működik. Egy új tevékenységnek egy új Száhel-övezeten belüli G5-országban történő megkezdését megelőzően arról tájékoztatni kell a Politikai és Biztonsági Bizottságot.”
                        
                     
                  
                        2.
                     
                     
                        A 14. cikk (1) bekezdése a következő albekezdéssel egészül ki:
                        „Az EUCAP Száhel Malival kapcsolatos kiadások fedezésére szolgáló pénzügyi referenciaösszeg a 2019. március 1. és 2021. január 14. közötti időszakban 68 150 000,00 EUR.”.
                     
                  
                        3.
                     
                     
                        A 14a. cikk helyébe a következő szöveg lép:
                        
                           „(1)   Az EUCAP Száhel Mali keretében létrejön egy regionális tanácsadó és koordinációs egység.
                        
                        
                           (2)   A regionális tanácsadó és koordinációs egységben részt vesznek az EUCAP Száhel Mali személyzetének kihelyezett tagjai és az Unió Burkina Fasó-i, csádi, mali, mauritániai és nigeri küldöttségén dolgozó belső biztonsági és védelmi szakértők is. A regionális tanácsadó és koordinációs egység a (7) bekezdéssel összhangban és a biztonsági helyzet figyelembevételével fokozatosan áthelyezi a személyzetet Bamakóból Nuáksútba.
                        
                        
                           (3)   A regionális tanácsadó és koordinációs egység céljai – az uniós küldöttségekkel és a meglévő, Száhel-övezetbéli KBVP-missziókkal szoros együttműködésben – a következők:
                           
                                       a)
                                    
                                    
                                       a Száhel-övezet G5-országainak a regionális határokon átnyúló együttműködés és a biztonsági kihívások kezelése terén mutatkozó biztonsági és védelmi szükségleteire és hiányosságaira vonatkozó uniós helyzetismerethez való hozzájárulás;
                                    
                                 
                                       b)
                                    
                                    
                                       a Száhel-övezet G5-struktúráinak és országainak támogatása a védelem és biztonság területén a regionális együttműködési és a műveleti képességek erősítése céljából, tiszteletben tartva a nemzetközi jogot, az emberi jogokat, valamint a Tanács 2018. december 10-i következtetéseiben foglalt, a nőkre, a békére és a biztonságra vonatkozó uniós stratégiai megközelítést;
                                    
                                 
                                       c)
                                    
                                    
                                       az uniós Száhel-övezetbeli KBVP-missziók által a Száhel-övezet G5-országai részére nyújtott képzések, tanácsadás és más konkrét támogatás – különösen ezen országoknak a biztonság és a védelem területével foglalkozó hallgatói számára kínált képzések – szervezésének előmozdítása.
                                    
                                 
                        
                           (4)   A belső biztonsági és védelmi szakértők információt gyűjtenek az állomáshelyük szerinti országban a biztonsági és védelmi kérdésekkel kapcsolatban. A szakértők ilyen jellegű információval, illetve adott esetben ajánlásokkal szolgálnak a regionális tanácsadó és koordinációs egység vezetőjének. Az állomáshelyük szerinti uniós küldöttség vezetőjét megfelelőképpen tájékoztatják.
                        
                        
                           (5)   A polgári műveleti parancsnok – a PBB politikai ellenőrzése és stratégiai irányítása mellett és a főképviselő átfogó felügyelete alatt – stratégiai vezetést és irányítást gyakorol a regionális tanácsadó és koordinációs egység fölött. A 6. cikk (1) bekezdésétől eltérve, a regionális tanácsadó és koordinációs egység vezetője közvetlenül a polgári műveleti parancsnoknak tartozik felelősséggel és az ő utasításainak megfelelően jár el. A regionális tanácsadó és koordinációs egység vezetője ad utasításokat az egység teljes személyi állományának.
                        
                        
                           (6)   A 6. cikk (2)–(4) bekezdése, valamint a 11. cikk alkalmazásában – e cikk (7) bekezdésének sérelme nélkül – a regionális tanácsadó és koordinációs egység személyi állománya a küldöttségvezető irányítása alá tartozik.
                        
                        
                           (7)   Az EUCAP Száhel Malinak meg kell kötnie a Burkina Fasó-i, a csádi, a mali, a mauritániai és a nigeri uniós küldöttségekkel a személyi állományának nyújtandó támogatásra vonatkozó szükséges igazgatási megállapodásokat.
                           Az igazgatási megállapodásoknak különösen:
                           
                                       a)
                                    
                                    
                                       biztosítaniuk kell, hogy az EUCAP Száhel Mali személyi állományának tagjai, különösen a regionális tanácsadó és koordinációs egység tagjai megkapják a feladataik ellátásához szükséges logisztikai és biztonsági támogatást;
                                    
                                 
                                       b)
                                    
                                    
                                       rendelkezniük kell arról, hogy az adott uniós küldöttséghez tartozó EUCAP Száhel Mali személyi állományának tagjai, különösen a regionális tanácsadó és koordinációs egység tagjai a küldöttségvezetők irányítása alá tartoznak – többek között gondossági kötelezettségük teljesítése, a vonatkozó biztonsági követelményeknek való megfelelés biztosítása, valamint a fegyelmi jogkör gyakorlása tekintetében –, továbbá hogy a személyi állomány e tagjainak tevékenységeikről a küldöttségvezetőket megfelelően tájékoztatniuk kell;
                                    
                                 
                                       c)
                                    
                                    
                                       rendelkezniük kell arról, hogy a küldöttségvezetőknek biztosítaniuk kell, hogy az EUCAP Száhel Mali személyi állományának tagjait, különösen a regionális tanácsadó és koordinációs egység tagjait – amennyiben valamely uniós küldöttségnél folytatják tevékenységüket – ugyanazon kiváltságok és mentességek illessék meg, mint az adott uniós küldöttség személyzetét.”.
                                    
                                 
                     
                  
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2019. május 13-án.
            
               
                  a Tanács részéről
               
               
                  az elnök
               
               F. MOGHERINI
            
         
         
            (1)  A Tanács 2014/219/KKBP határozata (2014. április 15.) az Európai Unió mali KBVP-missziójáról (EUCAP Sahel Mali [helyesen: EUCAP Száhel Mali]) (HL L 113., 2014.4.16., 21. o.).
         
            (2)  A Tanács (KKBP) 2019/312 határozata (2019. február 21.) az Európai Unió mali KBVP-missziójáról (EUCAP Száhel Mali) szóló 2014/219/KKBP határozat módosításáról és hatályának meghosszabbításáról (HL L 51., 2019.2.22., 29. o.).